Comencen les obres d’urgència del CEIP Enric Valor i Vives de Manises
23 de agost de 2024

• Aquests treballs inclouen la substitució de la coberta i la reparació de les goteres

Manises, 23 d’agost de 2024.- L’Ajuntament de Manises ha començat aquesta setmana les obres d’urgència del CEIP Enric Valor i Vives, per a substituir la coberta i reparar les goteres presents a les instal·lacions, entre d’altres actuacions prioritàries, com ara el canvi del sòl de la zona de jocs del pati d’infantil o la rehabilitació dels clevills de la façana.

La regidora d’Educació i Infància de l’Ajuntament de Manises, Carmen Moreno, ha manifestat que "per fi comencen aquestes obres tan necessàries per al CEIP Enric Valor i Vives, amb intervencions que contribuiran a millorar les actuals deficiències i així també fer un pas endavant per a defensar la qualitat de l’educació pública, una aposta ferma d’aquest equip de govern municipal".

A més de la substitució de la coberta existent, molt deteriorada, per un sostre nou de materials més moderns i segellat correctament per a evitar les filtracions fluvials, els treballs contemplen el reemplaçament del paviment del pati d’infantil i la reparació de les obertures a la façana nord de l’edifici principal.

Amb l’execució d’aquestes obres, també se substituirà el tancat del pati de primària i de la pista esportiva, s’adequarà la porta d’entrada del centre educatiu per a executar un accés secundari, es canviaran els bancs exteriors i es repararà la pista esportiva integralment.

Aquest primer lot, que s’ha licitat per un import de 183.791,74 euros, forma part de les actuacions previstes en el marc del ‘Pla Edificant’ per a millorar el CEIP Enric Valor i Vives de la localitat de l’Horta Sud, amb un pressupost total de 812.788,19 euros. L’Ajuntament de Manises està treballant per a licitar el segon lot que completarà l’obra final, ja que cap empresa constructora es va presentar a la licitació inicial de juny de 2023, que englobava la restauració completa del CEIP Enric Valor i Vives. Posteriorment, el consistori maniser va decidir separar l’obra en dos lots o fases, després d’intentar diferents alternatives sense publicitat, les quals van quedar desertes.